Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2019/C 256/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„OLIO DI PUGLIA“

EU št.: PGI-IT-02381 – 22.12.2017

ZOP ( ) ZGO ( X )

1. Ime

„Olio di Puglia“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

Po vonju je za to olje značilna različno močna, razločna sadežna aroma oljk z izrazitimi rastlinskimi notami sveže pokošene trave in/ali listja, svežih mandljev in/ali artičok.

Pri okušanju se izražajo rastlinske arome, različno intenzivne grenke in pikantne note, ki se lahko povezujejo z notami zelenega mandlja in/ali osata, pridružujeta pa se jim pookus po travi, artičokah in drugi zelenjavi ter rahel priokus svežih mandljev.

Ekstra deviško oljčno olje z zaščiteno geografsko označbo „Olio di Puglia“ mora biti ob certifikaciji v skladu s spodaj navedenimi posebnimi parametri.

— Barva: zelena do slamnato rumena, pri čemer se barva skozi čas spreminja.

— Organoleptične lastnosti: Atribut Mediana Sadežni okus po oljki 2–8 Grenkost 2–7 Pikantnost 2–7

— Kemijske lastnosti: Kisline (v %): ≤ 0,40 Peroksidno število (mEq O2/kg): ≤ 10 mEq O2/kg Etilni estri: ≤ 20 Biofenoli skupaj: ≥ 300 mg/kg, od tega bioaktivni fenoli ≥ 250 mg/kg.

Zgoraj navedeni parametri kakovosti in tudi parametri, ki niso izrecno navedeni, so v vseh primerih v skladu z veljavnimi evropskimi predpisi za ekstra deviška oljčna olja.

Pri vrednostih za kisline in peroksidnem številu so dovoljena 20-odstotna odstopanja.

3.3 Krma (samo za proizvode živalskega izvora) in surovine (samo za predelane proizvode)

Zaščitena geografska označba „Olio di Puglia“ se uporablja izključno za ekstra deviško oljčno olje, pridobljeno iz oljk naslednjih nacionalnih kultivarjev, ki prevladujejo v regiji: cellina di nardò, cima di bitonto (ali ogliarola barese ali tudi ogliarola garganica), cima di melfi, frantoio, ogliarola salentina (ali cima di mola), coratina, favolosa (ali Fs-17), leccino, peranzana, ki se v oljčnih nasadih uporabljajo samostojno ali skupaj v najmanj 70-odstotnem deležu. V oljčnih nasadih se lahko gojijo tudi druge sorte, vendar njihov delež ne sme presegati 30 %.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnega postopka: gojenje, obiranje in ekstrakcija olja morajo potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Skladiščenje, stekleničenje in pakiranje je treba opraviti na opredeljenem geografskem območju (območje proizvodnje) najpozneje do 31. oktobra v letu, ki sledi letu proizvodnje olja.

Skladiščenje je faza proizvodnega postopka, katere namen je zaščititi proizvod pred poslabšanjem kemijskih, organoleptičnih in za zdravje dobrodejnih lastnosti, navedenih v točki 3.2.

Stekleničenje in pakiranje morata nujno potekati na opredeljenem geografskem območju, po eni strani, da se upoštevajo zahteve glede kakovosti in zlasti ohrani bistvena lastnost olja z ZGO „Olio di Puglia“, tj. koncentracija biofenolov, ter po drugi strani predvsem, da se zagotovita sledljivost pravega in pristnega ekstra deviškega olja iz Apulije ter nadzor nad njim. To je utemeljeno z naslednjima razlogoma:

— proizvod je med prevažanjem v kamionu cisterni izpostavljen temperaturam, ki so višje od temperatur v skladiščnih prostorih ter se zvišujejo sorazmerno s trajanjem prevoza in posledičnimi mehanskimi obremenitvami (tresljaji). Da se čim bolj zmanjša tveganje prezgodnjega poslabšanja kemijskih in organoleptičnih lastnosti proizvoda, je treba za dolge razdalje proizvod s stekleničenjem shraniti v končne manjše embalaže,

— Apulija se spopada s številnimi primeri ponarejanja in goljufije, razkritimi v poročilu Frantoio Italia iz leta 2018, ki ga je pripravil nadzorni organ pri ministrstvu Mipaaft in v skladu s katerim je 50 % takih primerov povezanih z oljem iz Apulije, ki slovi po svoji odlični kakovosti, a na žalost tudi po številnih sodnih preiskavah v zvezi s ponarejenim oljem (finančna policija Siene je leta 2012 zasegla 7 722 ton nepakiranega ponarejenega olja iz Apulije).

Posode, v katere se pakira ekstra deviško oljčno olje z zaščiteno geografsko označbo „Olio di Puglia“ za dajanje na trg, morajo biti primerne za dobro shranjevanje proizvoda, njihova prostornina ne sme biti večja od 5 litrov, poleg tega pa morajo biti zapečatene in opremljene z etiketo; kadar se ekstra deviško oljčno olje z zaščiteno geografsko označbo „Olio di Puglia“ prodaja gostinskemu sektorju, je lahko pakirano v posode z večjo prostornino.

3.6 Posebna pravila za označevanje proizvoda, za katerega se uporablja registrirano ime

Ob zaščiteni geografski označbi „Olio di Puglia“ ne sme biti nobene dodatne označbe, ki ni izrecno določena s specifikacijo proizvoda, vključno s pridevniki: „fine“ (izvrstno), „scelto“ (kakovostno), „selezionato“ (izbrano) in „superiore“ (višje kakovosti). Dovoljene so resnične in preverljive navedbe, s katerimi je mogoče dokazati postopke posameznih proizvajalcev ali tehnike proizvodnje, zlasti navedbe: „monovarietale“ (enosortno), „raccolto a mano“ (ročno obrano) itn., če jih je predhodno odobril nadzorni organ.

Imena, firme in zasebne in/ali javne blagovne znamke je dovoljeno navesti, če ne hvalijo proizvoda in ne zavajajo potrošnika.

Uporaba imen kmetijskih gospodarstev, posestev ali kmetij in njihove geografske lokacije ter navedba, da je bilo olje zapakirano na oljčnem gospodarstvu ali v skupini oljčnih gospodarstev, ki ležijo na proizvodnem območju, sta dovoljeni samo, če je bilo najmanj 51 % olja proizvedenega iz oljk, obranih v oljčnih nasadih, ki so del navedenega kmetijskega gospodarstva.

Ime zaščitene geografske označbe „Olio di Puglia“ mora biti na etiketi navedeno s čitljivimi in neizbrisljivimi črkami, tako da ga je mogoče razlikovati od vseh drugih navedb na etiketi.

Na etiketi morata biti evropski simbol ZGO in logotip ZGO „Olio di Puglia“, ki je prikazan spodaj:

Na etiketi morajo biti obvezno navedeni letina pridelka, in sicer v obliki meseca in leta pridelka, pri čemer mesec ustreza mesecu ekstrakcije olja iz oljk, serija in datum pakiranja. Poleg tega je treba obvezno navesti najdaljše obdobje shranjevanja, ki ne sme presegati 20 mesecev od datuma pakiranja. Dovoljena je navedba, da je bilo olje pridobljeno z ekološko pridelavo.

4. Jedrnata opredelitev geografskega območja

Območje proizvodnje ekstra deviškega oljčnega olja z zaščiteno geografsko označbo „Olio di Puglia“ zajema celotno upravno ozemlje dežele Apulija.

5. Povezava z geografskim območjem

Zahtevek za priznanje temelji na kakovostnih značilnostih in slovesu olja „Olio di Puglia“.

Apulija je najvzhodnejša dežela Italije, za katero je značilno izrazito polsuho sredozemsko podnebje. Njene obale ležijo ob Jonskem morju in južnem delu Jadranskega morja.

Padavine v količini približno 600 mm na leto so razporejene neenakomerno, saj približno dve tretjini padavin padeta v zimskem obdobju, ko je zaradi vdora mase hladnega zraka s severa ali severovzhoda mogoče tudi sneženje na nizki nadmorski višini.

V Apuliji najpogosteje pihajo predvsem južni vetrovi; poleti tokove zelo vročega zraka iz Afrike, ki povzročijo nenaden in izrazit dvig temperature, spremlja močan široko ali lebič. Večino leta so temperature v celotni regiji, zlasti na obalnih ravnicah, zelo prijetne.

Zaradi kraške sestave večine apulijskega ozemlja in pomanjkanja padavin je regija še posebno revna s površinskimi vodami. Apulija nima orografskih ovir. Polovica apulijskega ozemlja je ravna, pri čemer nadmorska višina ne preseže 100 metrov. Gričevnati pas se dviga na malo več kot 680 metrih nadmorske višine. Posebne značilnosti oljkarstva v Apuliji je mogoče pripisati zelo posebnim geografskim, orografskim in pedoklimatskim razmeram, zaradi katerih je agronomska primernost oljke izjemna. Posebne podnebne razmere, ki se pojavljajo na zgoraj opisanem značilnem geografskem območju gojenja v fazah akumulacije olja v plodovih in zorenja plodov, so prvi pomemben okoljski dejavnik, ki je bistven pri določanju nekaterih znakov kakovosti proizvoda, kot je vsebnost fenolnih in hlapnih spojin. Toplotni in vodni stres, ki se pojavita v fazi akumulacije olja v oljkah (med avgustom in septembrom), sprožita sintezo polifenolov, ki se kopičijo v plodovih. Polifenoli se tvorijo zaradi velikega stresa, kot sta vodni in/ali toplotni stres, drevo pa jih samo uporabi za boj proti nastajanju prostih radikalov. Jesenske padavine (med oktobrom in novembrom) pa nasprotno spodbujajo sintezo hlapnih spojin. Zaradi tega posebnega zaporedja podnebnih razmer v Apuliji – vroče in suhe v času akumulacije olja v plodovih ter nato bolj sveže in vlažne med njihovim zorenjem – se najprej kopičijo polifenoli in nato hlapne spojine. Polifenoli dajejo grenak in pikanten okus, od njih pa je odvisen tudi nastanek za zdravje dobrodejnih lastnosti, ki so tipična in razločevalna kakovostna značilnost olja z ZGO „Olio di Puglia“ glede na standard kakovosti proizvodov iste vrste, pridobljenih zunaj proizvodnega območja. Hlapne spojine pa olju z ZGO „Olio di Puglia“ dajejo značilne rastlinske arome, opisane v točki 3.2.

Medsebojno delovanje teh lastnosti v povezavi z genotipi oljk določa edinstveno fenotipsko izražanje. Obstajajo številna znanstvena dela, ki zagovarjajo vpliv binoma genotip/okolje na kakovostne značilnosti proizvoda, prva pričevanja pa se pojavijo v zgodnjih šestdesetih letih prejšnjega stoletja.

Glavni kultivarji so najstarejše sorte, ki se gojijo v regiji, in so razširjeni na celotnem regionalnem ozemlju, čeprav obstajajo bolj specializirana območja. S temi kultivarji se pridobiva olje s posebnimi kemijskimi in senzoričnimi lastnostmi, ki so jasno opredeljive in jih potrošnik zlahka prepozna.

Apulija prav zaradi te raznolikosti zgoraj opisanih razmer proizvaja ekstra deviško oljčno olje, katerega barva, sadežnost, grenkost in pikantnost se lahko zelo razlikujejo. Te razlike v povezavi z vsebnostjo biofenolov (> 250 mg/kg ob certificiranju) v tem olju, ki nastanejo zaradi toplotnega in vodnega stresa, so značilne za povezavo z referenčnim geografskim območjem.

Ta vidik torej povezuje olja iz Apulije, katerih vrednosti za grenkost in pikantnost, tj. med 2 in 7, so značilnosti kakovosti, ki omogočajo razlikovanje ekstra deviškega oljčnega olja z ZGO „Olio di Puglia“ glede na standard kakovosti proizvodov iste vrste, pridobljenih zunaj proizvodnega območja.

Grenak in pikanten okus zaradi polifenolnih molekul je danes ena od pozitivnih značilnosti proizvoda in zelo koristen element za določanje njegove svežine. Te molekule namreč sčasoma oksidirajo, s čimer izgubijo svoj značilen okus in dobrodejne lastnosti za zdravje, ki jih dajejo proizvodu. V specifikaciji proizvoda za olje z ZGO „Olio di Puglia“, ki je zasnovana tako, da je pojem „svežina“ proizvoda predstavljen kot razločevalni element, se zahteva, da se na etiketi navede leto pridelave oljk.

Posebne pedoklimatske in geografske razmere določajo tudi vsebnost sterolov, terpenov in hlapnih spojin; olja so še zlasti bogata s heksanalom, ki jim daje vonj po pokošeni travi.

K nastanku in izboljšanju teh lastnosti prispevajo tehnike gojenja, zlasti obdobje obiranja in upravljanje namakanja.

Oljke se na splošno obirajo, ko je indeks obarvanosti med 2 (več kot 50 % obarvanega epikarpa) in 5 (100 % obarvanega mezokarpa), to je preden se vsebnost polifenolov zmanjša. Po drugi strani se namakanje izvaja predvsem v suhem okolju in v tem primeru na splošno samo nadomešča pomanjkanje vode, tako da se hkrati ohranita vsebnost polifenolov in vsebnost hlapnih spojin ter s tem omogočijo značilne rastlinske arome. Vsekakor je treba poudariti, da sta tehniki gojenja povezani s posebnim zaporedjem podnebnih razmer v Apuliji med zorenjem plodov, saj je od teh odvisno najprej kopičenje polifenolov in nato hlapnih spojin, da se dosežejo vrednosti, ki ustrezajo lastnostim, določenim v veljavni specifikaciji proizvoda. Nazadnje, medsebojno delovanje teh značilnosti gojenja in podnebnih razmer v povezavi z genotipi oljk, gojenih v regiji, določa edinstveno fenotipsko izražanje.

K značilnostim olja „Olio di Puglia“ prispevajo tudi tehnike ekstrakcije. Na ozemlju Apulije je namreč več kot tisoč oljarn, ki so dobro tehnološko opremljene in katerih zaposleni imajo dostop do ustreznega tehničnega usposabljanja, tako da lahko stalno sledijo novim trendom, zagotavljajo olje najboljše kakovosti in optimizirajo značilne lastnosti, povezane s prisotnostjo polifenolnih molekul in hlapnih spojin, zaradi katerih ima proizvod lastnosti, opisane v točki 3.2.

Prva odkritja, povezana z gojenjem oljk v Apuliji, segajo v obdobje neolitika (5000 let pr. n. št.). O priznani kakovosti proizvoda pričajo dokumenti iz leta 1792 ter iz 19. in 20. stoletja, v katerih je opisana trgovina z oljem iz Apulije. V novejšem času njegovo vrednost in sloves potrjujejo različni računi iz 50., 60., 80. in poznejših let 20. stoletja ter dokumenti o trgovinskih izmenjavah, v katerih se omenja olje „Olio di Puglia“.

Poleg tega je treba poudariti zgodovinsko prisotnost tega proizvoda v trgovini, v kateri je bilo olje „Olio di Puglia“ del vsakdanjega jezika. „Olio di Puglia“ se izrecno omenja na številnih javnih prireditvah, kot so tekmovanja, degustacije, gastronomski in enološki dogodki ter izobraževanja o oljčnem olju, organizirana na nacionalni in regionalni ravni. Med temi je treba navesti zlasti:

— „Guida agli oli extra vergine di Puglia“ (Vodnik po ekstra deviških oljčnih oljih Apulije), iz katerega je razvidna povezava med gastronomijo Apulije in oljem „Olio di Puglia“ kot vodilnim proizvodom iz kmetijsko-živilske košarice regije. V tej publikaciji je predstavljeno stalno izboljševanje kakovosti proizvodnje v Apuliji in omenjena nagrada „Premio extra top“ za najboljša olja Apulije,

— „Guida gambero rosso 2018“ je podelil nagrado „Tre foglie“ 17 apulijskim podjetjem, ki proizvajajo „Olio di Puglia“,

— natečaj „Oro di Puglia“, ki se je začel izvajati leta 2009 in letos poteka že desetič ter na katerem sodelujejo številni proizvajalci najboljših olj Apulije,

— „Olio di Puglia“ je prisotno tudi na pomembnih sejmih v Italiji, kot sta Gourmet Food Festival v Torinu in SOL v Veroni, ali mednarodnih sejmih, ko sta Fancy Food in NYIOOC v New Yorku,

— nazadnje, v regiji so bile organizirane številne pobude, dogodki in konference (december 2013: „SensAzioni del Sud“ v Conversanu; november 2014: „Pane e Olio“ v Cassanu delle Murge (BA); junij 2017: „Archeolio ciclotur“ v Avetrani (TA); november 2017: „Il Filo d’Olio“ v Ostuniju (BR); maj 2018: „Puglia e Olio legame indissolubile …“ v Acayi (LE); oktober 2016: „Olio di Puglia dialoghi fluidi“ v Ostuniju (BR)), ki potrjujejo uveljavljeni sloves proizvoda „Olio di Puglia“ ter pričajo ne samo o dejanski kakovosti oljčnega proizvoda, ampak tudi o tem, da lahko predstavlja celotno geografsko ozemlje, tj. deželo Apulija z njeno zgodovino, izročili, pokrajino in kulturo.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletišču: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani Ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ [Kakovost] (zgoraj na desni strani zaslona), nato „Prodotti DOP IGP STG“ [Proizvodi ZOP, ZGO in ZTP] (ob robu na levi strani zaslona) in nazadnje „Disciplinari di Produzione all’esame dell’UE“ [Specifikacije proizvoda, predložene Evropski uniji].

(1) UL L 343, 14.12.2012, str. 1.